葛立方
送胡汝明待制赴镇桂林
今代人中杰，摅忠久赞襄。
摛文挥镂管，积学俪青箱。
体道经为笥，临机智作囊。
威名知草木，义勇震戎羌。
玄女传符旧，黄公授略长。
投壶祭征虏，纳策蔡中郎。
暂解淮西印，来浮霅水航。
求田多好畴，卜宅类清漳。
寄兴红尘外，追欢锦瑟旁。
醉酣容偃鼠，吟咏许寒螀。
邂逅升徐榻，夤缘上孔堂。
周旋略名分，眄睐沐谦光。
细札俄颁命，真儒起干方。
地宽连五岭，权重詟三梁。
油戟明朝日，铦戈耿夜霜。
桂林飘黝粒，荔蒲劈琼房。
来暮歌谦裤，遄归觐舜裳。
谋谟多妙简，梦想独难忘。
乌府思忠尽，丹墀渴对扬。
一言苏品类，三接屈皇王。
沙水犹含冻，江梅渐放香。
行行携部曲，去去背云乡。
劈箭飞征櫂，牵绳黯别肠。
平居膺刻画，祖送倍凄凉。
睿意兴邦急，人材敌国强。
伫观扬涣号，爰立上岩廓。
谈笔妖氛静，经纶宝祚昌。
小人簪履旧，枯卉溪春阳。